УСБАЛ по онкология ЕАД София - УСБАЛО удължи безплатните прегледи за рак на гърдата
Поради големия интерес Университетската специализирана болница по онкология (УСБАЛО) удължи безплатните прегледи за рак на гърдата до 3 ноември включитено.
Лечебното заведение се присъедини към кампанията за борба с рака на гърдата, която се осъществява с подкрепата на Столична община, Фондация „Една от 8“ и Националния дворец на културата, на 9 октомври. Само за една седмица над 150 жени се записаха за провеждане на безплатен преглед за рак на гърдата в УСБАЛО. Всяка една от тях ще получи и възможност за безплатна ехография, ако има нужда от такава.
С оглед социалната значимост на онкологичните заболявания специалистите в УСБАЛО ще продължават и занапред да провеждат кампании, свързани с развитието на профилактиката и повишаване здравната култура на пациентите.
Ранното откриване на болестта е ключово за успешното лечение. Затова всички жени от 20 до 40 години трябва веднъж годишно да се консултират с лекар, а ежемесечно сами да преглеждат гърдите си на базата на предварително получените знания. След 40 годишна възраст е възможно към прегледите да се добавят и профилактични рентгенови снимки на гърдите (мамография), като началото и интервала се определят индивидуално след преценка на ползата и потенциалните рискове . След 50 години мамографиите са препоръчителни за всички жени, а изследването се покрива от НЗОК на всеки две години. Вашият лекар може да ви насочи и за други изследвания – например ултразвук с цел уточняване на състоянието.
Всяка жена, която установи промяна в гърдите си, незарастващи ранички по зърната или хлътването им, наличието на тъмен секрет от зърната, немотивирана промяна в цвета на кожата на гърдите, опипващи се „бучки”, трябва незабавно да отиде при онколог. Тези промени не винаги означават поява на рак, но винаги са белег, че в гърдата нещо се случва, което налага изясняването му от специалист.